Kažimír, Peter, podpredseda vlády a minister financií SR (2014-09-16):
Ako ste si asi všimli, páni poslanci, ja sa teraz vôbec neschovávam za nejaké záverečné slovo a som pripravený vstúpiť do rozpravy hlavne vtedy, ak niekto svojou neslušnosťou proste naruší tú atmosféru debaty o zákone, ktorý je naozaj dôležitý a nesie so sebou veľa peňazí a veľa osudov. Pán Chren, na hrubú dieru je hrubá záplata. A vy ste pre mňa proste jeden zväzák, ktorého som spoznal ako odkojenca hayekovcov, nič zlého, ja mám medzi hayekovcami dokonca aj kamarátov. Tu sedí jeden z nich v prvej lavici. A viem sa s ním proste o všetkom porozprávať. Ale to je trošku aj o charaktere a o nejakých skúsenostiach, pán Chren. Viete, ja si vyprosujem, aby ste mi hovorili o zvládaní a nezvládaní konsolidácie, alebo pozrite si napríklad, ak teda si to viete pozrieť, výsledky emisie štátnych dlhov z dneška 9-ročných papierov za 1,21 % alebo 4-ročných papierov z dneška za nejakých 0,4 %, ak si dobre pamätám. To sú proste historické najnižšie hodnoty vôbec financovania dlhu štátu, ktorý tu máme a mali sme tu aj za vás a máme ho tu od Mečiara a proste ho tu máme. A musíme s tým vedieť žiť. A musíme sa snažiť o to, aby čo najmenej bol na bremenách toho proste bežného financovania z roka na rok, ale aj z hľadiska z hľadiska strednodobého a dlhodobého. Vyprosím si od vás otázky spochybňovania dlhodobej udržateľnosti financií, si pozrite kľudne parameter S2, napríklad ak vám to niečo hovorí. A vám to niečo hovorí, lebo vás som spoznal prvýkrát vtedy, keď ste pobehovali ako aktivista hayekovcov a naháňali ste biznis od štátu. Vtedy vám z hľadiska znižovania výdavkov štátu proste táto téma nebola asi veľmi blízka. Takže ak chcete hovoriť o tom, že je tu dymová clona boja s daňovými únikmi, tak táto dymová clona, pán poslanec Chren, doniesla tejto krajine len v minulom roku 300 mil. eur navyše, bez dodatočného zaťaženia, lebo to je čistý efekt dodatočných lepších príjmov na daniach, v príjmoch, aj odvodoch, lebo to všetko so všetkým súvisí, ktorý je extraktom boja s daňovými únikmi kľúčovo na poli dane z pridanej hodnoty. My sme si tu veľa vypočuli o tom, ako dočasné zvýšenie sadzby dane z príjmov právnických osôb zničí toto prostredie, o tom, ako nedonesieme nič do štátneho rozpočtu, dokonca vyberieme ešte menej. A výsledok, viete, proste bolo to jedno riešenie, o ktoré sme sa tu stavili, bol úplne iný. Sadlo to skoro na milióny, asi 8 mil. eur boli príjmy dane z pridanej hodnoty právnických osôb. Bolo to menej, ako to bolo projektované. Samých nás to prekvapilo. Bola to otázka vždycky prognózovania a doručenia nejakého výsledku. Ale proste ten armagedon sa nedostavil. Otázka poškodenia podnikateľského prostredia z hľadiska pôvodných pracovných miest. No pozrite si posledné tri štvrťroky. Ja sa, samozrejme, modlím, aby tvorba pracovných miest trvala ďalej, lebo to do veľkej miery závisí, samozrejme, aj od externého prostredia, od tej atmosféry, od zákazov, od súvislostí vnútorných a vonkajších podmienok. Ale táto tvorba je hlavným motorom ekonomického rastu posledných troch štvrťrokov. Ja chápem, máme tu politický súboj, ale máme tu proste plusy a mínusy a všetci žijeme v jednej krajine. Ale veď to je proste pozitívum, ktoré nemôžete prehliadať, a nemôžete zase teraz vytvárať bubákov na základe novely zákona, ktorú dokonca váš kolega, ktorý sedí vedľa vás v lavici, poslanec Kollár posúdil trošku iným spôsobom. Tak ja neviem, myslím si, že je aj skúsenejší. A z tohto pohľadu má možno aj proste väčší nadhľad nad vecami. Ak si pozriete posledný rebríček konkurencieschopnosti, no tak je tu posun. Ako vám to ide, ako vám to sedí s tým, čo tu rozprávate tri roky, že zlepšilo Slovensko v rebríčku konkurencieschopnosti prvýkrát za posledných sedem rokov? Akosi proste nefunguje tá paušálna kritika. Možnože je to oveľa zložitejšie, ako to vy predávate, ako to predávate na trhu ako len tak. Ak hovoríte o zdieraní, ak hovoríte o tom, že podnikatelia sú tí, ktorí tvoria hodnoty, vy to hovoríte ako sociálny rasista, ako keby tí druhí proste neexistovali. Uvedomujete si to, čo hovoríte, dvakrát to zaznelo z vašich úst. Podnikatelia sú tí, ktorí tvoria hodnoty tejto spoločnosti. Ja tvrdím, áno, tvoria pracovné miesta. Vždy v reakcii na pána Mihála som to jednoznačne potvrdil. Paradigma je jasná, rozdelenie príspevku k HDP je úplne na Slovensku jasné. Nie sme v Slovinsku, ktoré má úplne opačné percentá, nie sme v Ruskej federácii, nie sme v postsovietskych republikách, toto je krajina, kde je založený úspech ekonomiky na súkromnom vlastníctve. Ale je to aj nejaké mentalitné a kultúrne nastavenie platenia dane a odvodov. A s týmto bojujú vlády naprieč politickým spektrám. To znamená, bezbrehý liberalizmus, v ktorom žijete, ten váš slnečný vzťah ja vám neberiem, ale ja nechcem žiť v takomto štáte, o ktorom povedal napríklad jeden z vašich odkojencov citát, že bolo by lepšie, keby bolo čo najviac daňových rajov, aby nastavovali zrkadlo proste štátom. No tak to je veľmi moderný, by som povedal, globálny prístup k tejto problematike. Daňové raje sú rakovinou tejto planéty. Je to presne to miesto, ktoré z hľadiska svojho globálneho prístupu vždycky vytvára možnosti úniku kapitálu, úniku daňového základu a proste profit shiftingu, ktorým sa v tejto krajine venujú mnohí ľudia, a to úplne elektívne a úplne za veľké peniaze vrátane tých, ktorí si to môžu dovoliť alebo ktorí si to aj dovoliť nemôžu. Takže detaily ohľadom virtuálnej registračnej pokladnice. Čo na tom vidíte zlé? A prečo je tam obmedzenie na nejaký teraz 300-smiešny dlh. No je to preto, že je to informačný systém, pretože je to súčasť systémov finančnej správy, ktorá má nejakú za sebou aj neblahú skúsenosť, a nechcem to tu zase vyťahovať, a pretože sme opatrní, pretože ten systém potrebujeme spustiť, potrebujeme, aby bol bez poruchový podľa možnosti, potrebujeme ho zaviesť a potom zvýšiť aj tie limity. Podľa mňa netreba tu momentálne strašiť on line pokladnicami, nemá nikto z nás na to, aby sme vytvorili zase manévre celospoločenské na nakupovanie nových pokladníc. Vy už vidíte opäť trávu alebo počujete trávu rásť, ak sme definovali možnosť prístupu na trh len pokladníc, ktoré budú mať už len on line prístup, tak myslíme na kroky možno ďalších vlád, ktoré sa pre to rozhodnú, lebo to je jediné efektívne riešenie s jasnými výsledkami v Chorvátsku, Maďarsku. Proste z hľadiska technickej infraštruktúry Slovensko v podstate zaostáva. A tá kontrola, kontrola pohybu hotovosti aj výberu DPH z týchto oblastí služieb má svoje limity, z tohto pohľadu, z pohľadu technickej infraštruktúry. To znamená, nastane raz čas a, dúfam, aj politická zhoda na tom, aby sme mali on line pokladnice. Ale nie je to otázka ani najbližšieho roku ani rokov. Ale ak dávame ďalším a ďalším predajcom tovarov a služieb zo zákona povinnosť, aby pracovali s registračnými pokladnicami, tak ich potom o pár rokov nechceme nútiť k tomu, aby si kupovali nové železo, ľudovo povedané, aby zase investovali do nejakého zariadenia, ktoré v danej dobe už boli technicky zastarané. Takže aby som to povedal vyvážene, sčasti vám veci vysvetľujem, s časťou môžeme stále diskutovať, ale to politikum, ktoré ste dovnútra dali, a ja najviac hovorím o tom sociálnom rasizme, ktorý tu proste vy zdôrazňujete, tak si ja vyprosím. A vyprosím si ho aj z pohľadu dopadov na verejné financie. Ďakujem. (Potlesk.)